Predkladacia správa

          
Ministerstvo financií Slovenskej republiky predkladá na rokovanie vlády Slovenskej republiky materiál „Návrh na dočasné prerušenie premávky cez spoločnú štátnu hranicu s Ukrajinou na hraničnom priechode Ubľa – Malyj Bereznyj“ (ďalej len „dočasné prerušenie“).
 
Návrh materiálu vyplynul z požiadavky predsedu Prešovského samosprávneho kraja na uzatvorenie uvedeného hraničného priechodu dňa 15. mája 2010 od 0,00 hod. do 20,00 hod. stredoeurópskeho času. V tomto čase sa bude na hraničnom priechode Ubľa – Malyj Bereznyj konať medzinárodné kultúrne podujatie „Deň priateľstva – Deň dobrosusedstva“. Ide už o jeho 9. ročník a uskutočňuje sa striedavo na území Prešovského a Košického samosprávneho kraja a na území susediacej Zakarpatskej oblasti Ukrajiny. Cieľom je vytvárať priaznivé prostredie na budovanie vzájomnej dôvery, porozumenia a priateľstva, posilňovanie priateľských partnerských vzťahov a vytváranie podmienok na nadväzovanie nových kontaktov slovenských a ukrajinských subjektov na rôznych úrovniach. Prerušenie premávky už od 0,00 hod. 15. mája 2010 vyplynulo z dôvodu technicko – organizačných príprav tohto kultúrneho podujatia.
 
Podmienky dočasného prerušenia alebo obmedzenia premávky cez spoločnú štátnu hranicu na jednotlivých hraničných priechodoch v dôsledku vážnych hygienicko                           -epidemiologických príčin, z dôvodu ohrozenia verejnej bezpečnosti alebo v prípade živelnej pohromy sú upravené v „Zmluve medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, podpísanej dňa 15. júna 1995 v Kyjeve“. Keďže článok 5 tejto zmluvy neumožňuje dočasné obmedzenie alebo zastavenie premávky cez spoločnú štátnu hranicu z dôvodu konania kultúrneho podujatia, je potrebné, aby vláda Slovenskej republiky vyslovila súhlas s dočasným prerušením premávky a následne na základe zaslanej diplomatickej nóty ukrajinskej strane by Ukrajina mala taktiež vysloviť súhlas s navrhovaným prerušením premávky cez spoločnú štátnu hranicu. 
 
Keďže ide o vonkajšiu hranicu Európskej únie a výkon služby na hraničnom priechode zabezpečujú colné orgány spolu s policajnými orgánmi, materiál sa predkladá spoločne s Ministerstvom vnútra Slovenskej republiky.